
A depressziós tünetek változása a Minnesota Modell szerint kezelt alkoholbetegeknél

A vizsgálat célja: A Minnesota Modell (MM) egy olyan rehabilitációs kezelési program alkoholbetegek részére, melynek célja a végleges szermentesség. Az öt hónapos terápia során gyógyszeres kezelést csak az elvonási időszakban kapnak a betegek. Alkoholbetegeknél gyakran megfigyelhetők depressziós tünetek, melyek az alkoholfogyasztás közvetlen megszűnése után gyakran súlyosbodnak, ezért a kezelés során ennek mértékét figyelembe kell venni. Kutatásunk célja az volt, hogy az alkoholbetegek állapotát utánkövetve megvizsgáljuk, hogy a MM szerinti kezelés során depressziós tüneteik mértéke változik-e. Hipotézisként azt fogalmaztuk meg, hogy az MM szerinti kezelés során és az absztinencia hosszának növekedésével csökkennek a depressziós tünetek.
Módszerek: Utánkövetéses vizsgálatunkat a Minnesota Modell alapján működő Szigetvári Addiktológiai Rehabilitációs osztályon végeztük összesen 72 résztvevővel (44 férfi, 28 nő). A depressziós tünetek mértékének megállapítására a rövidített Beck Depresszió Skálát (BDI) használtuk, valamint figyelembe vettük, hogy az adott beteg a felépülésének melyik szakaszában van. Az utánkövetés során négy időpontban történt adatfelvétel: a bekerüléskor, a kezelés során két alkalommal, illetve a kezelés végén. A statisztikai elemzés során ismételt méréses varianciaanalízist alkalmaztunk.
Eredmények: A négy időpontban történő adatfelvétel során szignifikáns csökkenés figyelhető meg a BDI pontszámok esetében.
Megvitatás: MM szerinti kezelésben résztvevő alkoholbetegek esetén, az absztinencia hosszának növekedésével, csökken a depressziós tünetek mértéke. Ebből következtethetünk arra, hogy alkoholbetegség fennállásakor körültekintően kell diagnosztizálni a depressziót, mert feltételezhető, hogy a tünetek hátterében a megváltozott alkoholfogyasztási szokások állnak. Eredményeink szerint az MM szerinti kezelés alkalmas az alkoholbetegséghez kapcsolódó depressziós tünetek mérséklésére.



